दुर्गास्तुतिः
<poem>
नमामि देवीं कमलायताक्षीं
सुरेन्द्रबृन्दादि नतांघ्रियुग्माम् ।
समुन्नताशेषसुरप्रपालिनीं
नमामि दुर्गां दुरितापहन्त्रीम् ।। १ ।।

किरीटकोट्युल्लिखिताब्जपादां
मनोजवां तां परमेशभामिनीम् ।
शशांकरेखान्वितमस्तकाग्रां
सुरेश्वरीं तां प्रणमामि दुर्गाम् ।। २ ।।

मूलश्रीभैरवात्मत्रिविधपदमहादेवताभिः परीते
दिव्ये सिंहासनेन्द्रे स्थितमखिलकलाबोधकं देशिकेशम् ।
तस्याङ्के सन्निषण्णामरुणरुचिचया रञ्जिताशावकाशां
देवीमानन्दपूर्णाममृतकरतलामाश्रयेऽभीष्टसिद्ध्यै ।। ३ ।।

कल्पान्तानलकोटिकोटिसदृशं घोरं त्रिशूलायुधं
पाणिभ्यां परिगृह्य पञ्चवदनस्कन्धेऽधिरुह्य स्थिताम् ।
विश्वासावृतवीरशक्तिविविधक्रीडाविशेषारवैः
तत्तत्क्षुद्रसमस्तशत्रुनिवहां वन्दे महाशूलिनीम् ।। ४ ।।

भासाकुन्दशशाङ्कशंखसदृशां कण्ठीरवाध्यासिनीं
कोदाण्डेषुकपालपुस्तकजपस्रक् शूलदानाभयाम् ।
सर्वेशीं निखिलाघसंघशमनीं भक्तानुकम्पापरां
देवीं विश्वमनोरथैकवरदां ध्यायेत्परामम्बिकाम् ।। ५ ।।

मेघश्यामलकोमलां स्मितमुखीं सिंहासनां शाङ्करीं
चापज्योद्गतवारुणास्त्रगलितैरापूरिताशाष्टकैः ।
तोयैर्भक्तविरुद्धसैनिकगणं संस्तम्भयन्त्यन्वहं
विश्वाकारनियापनं विदधतीं ध्यायेन्महाशूलिनीम् ।। ६ ।।

आरुह्य सिंहमसिखेटरथाङ्गशंख-
चापेष्वभीतिवरदाङ्कुशपाशहस्ता ।
पथ्यग्रतस्सकलवैरिमदापहय
गच्छानिशं विजयशूलिनि विश्वभूत्यै ।। ७ ।।

विश्वज्योतिप्रकाशे विविधतनुमये विश्वहृत्पद्मवासे
विश्वव्यापारभेदानुगुणविविधैर्विश्वशिक्षैकदक्षे ।
विश्वद्रोहं क्षमस्वाखिलविधदुरितं नाशयत्वाशु शश्वत्
त्राहि श्रीशूलिनीशे सहजकरुणया सन्ततं सन्निधेहि ।। ८ ।।
<poem>
स्तोत्राणि